আদিম মানবগোষ্ঠী সুদূর প্রাচীনকালে তাদের জীবনযাত্রার কাহিনি লিপিবদ্ধ করে গেছে গাছের বাকল, পাথর, পশুর চামড়ার ওপর এবং অন্যান্য মাধ্যমে। সেকালের মানুষ উদ্বুদ্ধ হতো মাতা-পিতা, আত্মীয়স্বজন, সামাজিক মূল্যবোধ, সমাজের মঙ্গলামঙ্গল কর্ম ও অতিপ্রাকৃতে। পরিবারের সবাই যাতে সমাজে কিছু না কিছু অবদান রাখতে পারে সেজন্য ছেলেমেয়েদের শিক্ষা দেওয়া হতো। সন্তানদের সব সময় সমাজ, পরিবার, আত্মীয়স্বজন, ক্ল্যান ও ট্রাইবের যাতে ভালো হয় তাই শিক্ষা দেওয়া হতো। তবে এই শিক্ষা লিখিত পদ্ধতির ছিল না। লিখিত পদ্ধতির পড়ালেখা তখনও আবিষ্কৃৃত হয়নি। তখন লেখাপড়া শিক্ষা দেওয়া হতো উপদেশ, পরামর্শ, আলাপ-আলোচনার মাধ্যমে। খেলাধুলা ও পারিবারিক বিভিন্ন প্রয়োজনের খাতিরে শিশুরা অনেক কিছু শিখত। বয়ঃপ্রাপ্তির পর বিভিন্ন উৎসব অনুষ্ঠানের মধ্য দিয়ে তাদের উপদেশ, পরামর্শ দেওয়া হতো, কাহিনি শোনানো হতো। এসব মানুষ একে অপরকে তাদের অভিজ্ঞতার কথা বলত। নানা রকম গৃহস্থালি শিল্প-উপকরণ ও মৃৎপাত্র প্রস্তুত, বস্ত্র বয়ন কাজে মেয়েরা কিংবা পুরুষেরা একে অপরের অভিজ্ঞতা বর্ণনা করত। সন্ধ্যার পর অন্ধকার গাঢ়তর হলে তখন তারা আগুনের কুণ্ডলী জ্বালিয়ে গালগল্পে জায়গাটি মুখর করে তুলত। এভাবে প্রাগৈতিহাসিককালের সেসব মানুষ একে অপরের অভিজ্ঞতায় সমৃদ্ধ হতো নতুন নতুন অবস্থা ও ব্যবস্থার কথা শুনে। এই ছিল সেই আদিম মানুষের লেখাপড়া ও অভিজ্ঞতা অর্জনের ভিত্তি।